  Туспуктэм: Удмуртиысь тӧролэн но кивалтэтлэн пресс-службазы Наталия Сильвестрова Удмуртилэн тӧроез Александр Бречалов улосвылысь 33 адямилы Элькунлэсь кун премиоссэ сётӥз. Сӥ-дано ужрад Калыкъёслэн огазеяськон нуналзылы но Удмуртилэн кунлык нуналэзлы тупатэмын вал но 2-тӥ шуркынмонэ Ижкарын Калыкъёслэн эшъяськон юртазы  ортчиз. « Асьмелэн одӥг ужпуммы – асьме Удмуртимес, кунмес азинтыны. Россия но, элькунмы но котьку но трос пӧртэм калыкъёслэслэн дорзы вал. Татын одӥг липет улын 100-лэсь трос калыкъёс уло, кудъёсыз тодо, вӧзазы ӟеч, юрттыны дась бускельёссы вань шуыса » Александр Бречалов, Удмуртилэн тӧроез Кун премилэн лауреатъёсыз пӧлын Ува ёросысь Веретенниковъёслэн семьязы. Соос данъетэз спортэз но тазалыко улон сямез вӧлмытэмзы понна басьтӥзы. Дмитрий но Ольга элькун гурт шудонъёсы пыриськисьёс, огъярооси тол гурт шудонъёслэн чемпионъёссы. Кузпалъёс семьяослы «На лыжню – всей семьёй» ӵошатсконъёс радъязы. Туэ ужрад витетӥзэ ортчиз, отчы 53 семья пыриськиз. « Быдэс улонмес ми семьяен спортэн выриськомы. Спортэз гажась семьяос ӵемгес мед пумиськылозы шуыса потӥз, соин нылпиослы но анай-атайёссылы сыӵе ужрад радъяны кутскимы. Ми таӵе мереткылъя улӥськомы: "Нылпиез визьнодано ӧвӧл, астэ визьнодано, нош нылпи бадӟымъёс шоры учкоз, ваньзэ соос сьӧры лэсьтоз" » Дмитрий Веретенников, Удмуртилэн кун премиезлэн лауреатэз Дышетӥсьлэн но визьнодасьлэн аразы Удмуртилэсь кун премизэ элькунысь Йӧскалык дышетонъя институтысь тодосъя старшой ӧнерчи Надежда Боталова, Пичи Пурга черкогуртысь гимназиысь удмурт кылъя но литературая дышетӥсь Александра Герасимова, Удмурт кун университетысь Удмурт кылосбуръя, финно-угроведениея но журналистикая институтыть профессор Наталья Кондратьева, Кузебай Герд нимо гимназиысь удмурт кылъя но литературая дышетӥсьёс Екатерина Перевозчикова но Людмила Фазлеева йӧскалык лулчеберетэз азинтонын трос ужамзы, «Ӟеч-а, бур-а, удмурт кыл!» учебникъёс кылдытэмзы понна басьтӥзы. Удмурт кылбуоетэз азинтонэ бадӟым ватсэтэз понна премиез удмурт гожъясьлы, Россиысь гожъясьёслэн огазеяськонзылэн ёзчиезлы Вячеслав Ар-Сергилы сётӥзы. Удмурт суредасез Семён Виноградовез элькунысь суредан устолыкез азинтонын тыршемез понна пусйизы. Спортын бадӟым вормонъёсыз понна данъетэз Удмуртиысь паравелосипедист Сергей Пудов басьтӥз. Солэн туспуктэменыз стенд Ижкарысь Спорт данлыкъя аллеяын но сылэ. Ужрадын Удмуртилэн Данъян пул вылаз шедем 54 адямиосты но 15 ужан коллективъёсты данъязы. Соос пӧлын Ижкарысь электромеханикая заводысь куатетӥ разрядэн слесарь-сборщик Андрей Кузьмин. Отын со 30 арлэсь трос ужа ни. « Мон аслэсьтым ужме яратӥсько, татын тунсыко, ӟеч ужан эшъёсы. Тунсыко выльзэ эскерыны, егитъёсты дышетыны кельше » Андрей Кузьмин, Ижкарысь электромеханикая заводын ужась Удмурт лулчеберетэз азинтонын бадӟым уж нуэмез понна Данъян пул вылэ Можга ёросысь лулчеберет юртысь калык творчествоя ёзэтэн кивалтӥсез Надежда Сапожникова сюриз. Со сярысь чӧлсконпусъя лыдӟыны луоз. Тегъёс: Удмуртия Мерлык премия данъетъёс  